**Forslag til program, fadderuka 2016**
Fadderuken starter mandag 15. august.

Etter ønske fra Faddersjefnettverket og Studiestartnettverket har vi kuttet ned på antall arrangementer. Det blir to store arrangementer inspirert av innspillene fra Soria Moria. Hagelekene som man kjenner igjen fra tidligere i år blir annerledes enn hva de har vært før. Vi skal fokusere på å gjøre dette til et større og bedre arrangement, samt ta en vurdering på om det er nyttig å skulle samarbeide med Studentparlamentet, da man ser at det tidligere ikke har fungert optimalt.

Det er mange fakulteter som ønsker at vi skal ha få arrangementer, men det er også noen som ønsker at vi skal ha mange. Vi skal i større grad enn hva som har blitt gjort tidligere bistå i opprettelse av arrangementer på Facebook. Det kan være for eksempel øyhopping, museum-dag, gåtur i Oslo osv. Dette er for å gjøre det enklere for de faddergruppene som ikke vet hva de skal gjøre.

**Mandag 15. august:** Velkomstseremoni. Fadderne og faddergruppene møtes. Aktiviteter på Blindern og fakultetet før seremonien.

**Fredag 19. august:** Hageleker med grilling. Varer hele dagen slik at man har tid til å stikke innom og gjøre noen aktiviteter uten at det blir for liten tid for fadderne og fadderbarna. Tanken er å gjøre arrangementet større enn hva som har blitt gjort tidligere, og utvide området det er på. Istedenfor å bare være foran Villa Eika skal vi også bruke området ved Fysikkbakken for å kunne ha flere mennesker der samtidig. På de ulike stedene vil det være ulike ting man kan gjøre, som for eksempel vannkrig, quiz i små grupper og kubb.

**Lørdag 27. august:** Vi er i dialog om et samarbeid for å ha fokus på Oslo som studentby. Det vi ser for oss er et stort rebusløp, en stafett eller noe ala Amazing Race. Akkurat hvilken type arrangement det blir avhenger av om HiOA skal være med eller ikke. Det kan også være mulighet for studentforeninger å stå langs løypa, med kor som synger eller foreninger som deler ut ting og som kan få møte de nye studentene på den måten. Grunnen til at arrangementet er litt senere enn fadderuken er for at faddergruppene skal ha en grunn til å holde sammen litt lenger og dermed også bli bedre kjent over en lenger tid, og at ikke fadderuken blir så intensiv. Vi har også valgt å legge det til en lørdag for at flere skal ha muligheten til å delta uten at det går utover noen aktiviteter på fakultetet eller faglig opplegg.